
I.) Képviselő-testület és bizottságai
Sülysáp Város Önkormányzatának Képviselő-testülete az előző beszámoló óta- a 2013. június 20-án megtartott ülését követően a mai napig - összesen 9 alkalommal került összehívásra. Az ülések mindegyikén részt vettem, egy-két alkalommal egyéb elfoglaltságom miatt késve érkeztem. Az ülések vezetését közel 100%-ban magam végeztem.
A képviselő-testületi ülésekre a meghívók és az előterjesztések a képviselő-testület tagjai részére elektronikus úton kerülnek kiküldésre. Az elektronikus előterjesztések megküldésénél nem okoz problémát az sem, hogy időnként előfordul, hogy több száz oldalnyi a kiküldendő anyag. Az elektronikus kiküldéssel és a számítógépeken végzett munkával jelentős mennyiségű papírt sikerül megtakarítani.
Sülysáp Város Önkormányzatának (akkor még Nagyközségi Önkormányzat) Képviselő-testülete az alakuló ülésén létrehozott bizottsági struktúrában az elmúlt időszakban nem változtatott, továbbra is 3 bizottságban folyik a munka. Egy-egy bizottság azonban több szakterülettel is foglalkozik. Ezt – mint tudjuk – a képviselők számának 2010-es csökkentése indokolja. Véleményem szerint a 2010-ben felállított bizottsági struktúra hatékony és az elmúlt három évben jól vizsgázott. 
A Bizottságok mindegyike a képviselő-testületi ülések hetében tartja üléseit, így biztosítva a KT elé kerülő előterjesztések előzetes szakmai véleményezését. 
A Bizottságok munkáját és döntéseit igyekszem rendszeresen figyelemmel kísérni, ha tehetem az üléseken részt veszek.
II.) Polgármesteri fogadóóra
A lakossági igényeknek megfelelően minden héten lehetőség van a személyes találkozásra: minden hétfőn 15:00 és 17:00 között várom a fogadóórára jelentkezőket.
A fogadóórák látogatottsága változó, de egyértelműen elmondható, hogy időről-időre vannak olyan ügyek, amelyekben a polgárok a polgármesterhez kívánnak fordulni.

Természetesen a heti rendszerességgel tartott fogadóóra ellenére is adódnak halasztást nem tűrő ügyek. Ezekben az esetekben mindig nyitva áll az ajtó a sülysápi polgárok előtt!
III.) Részvétel Sülysáp Város Önkormányzat képviseletében az alábbi eseményeken (a teljesség igénye nélkül):

· Állampolgári eskütételek lebonyolítása;
· Nemzeti, állami és helyi ünnepeken való részvétel, beszédek;
· Civil szervezetek rendezvényein való részvétel, munkájuk nyomon követése;
· Óvodai ballagásokon, évzárókon - ha tehettem - részt vettem, betekintést nyerhettem az óvodában folyó munkába;

· Sportrendezvényeken, sporteseményeken való részvétel, azok megnyitása, díjak átadása (pl. Tápiómenti Maraton; Városi futónap)
· 2013. december 31.-ig rendszeres részvétel a Tápióvidéki Többcélú Kistérségi Társulás ülésein (a Társulásból 2014.01.01-gyel kiváltunk);

· Részt vettem a Sülysáp székhelyű Családsegítő és Gyermekjóléti Szolgálat (Új elnevezése: Sülysáp Környéki Szociális Társulás) működtetésére létrehozott Társulás ülésein;
· Részvétel a Tápiómenti Területfejlesztési Társulás társulási-, és bizottsági ülésein;
· Elmúlt évben részt vettem és beszédet mondtam a Szent István Általános Iskola ballagási- és évzáró ünnepségén;
· Részt vettem a Tápiómenti Csatornamű Vízgazdálkodái Társulat küldöttgyűlésein, valamint Intéző-, és Ellenőrző Bizottsági ülésein;

· Részt vettem a „Sülysápért” Közalapítvány kuratóriumának ülésein

IV.) Lakossági fórumok és tájékoztatók:

· 2014 áprilisában Önkormányzatunk közmeghallgatást tartott

· Sajtó:

· Rendszeres tájékoztatás a www.sulysap.hu önkormányzati honlapon és fórumon, valamint saját (polgármesteri) Facebook oldalamon;
· Rendszeres tájékoztatás a Sülysápi Hírforrás című kiadványban;

· Williams TV élő műsorában való részvétel, valamint több rendezvényünk kapcsán TV interjú;
V.) Egyéb fontos tényezők, feladatok
· Önkormányzatunk még 2012-ben pályázatot nyújtott ne a templom utcai partfal stabilizálására. A partfal stabilizálása támfal építésével elkészült, a támogató szervezet felé elszámoltunk. 
· Sülysáp 2013. július 15. napjától városi címet kapott. A városavató ünnepséget, 2013. augusztus 19.-én tartottuk. Talán nem csak a magánvéleményemnek adok hangot, amikor kijelentem: a városavató színvonalas, jól szervezett esemény volt, méltó az alkalomhoz. 

· 2013 februárjában hosszas előkészítést követően végre megkezdődött a Tápió vidék, valamint Sülysáp csatornázása. A csatornázási munkálatok várhatóan 2014. őszén befejeződnek és az utak helyreállítása is megtörténik. A rendszer próbaüzeme várhatóan 2014. szeptember - októberében kezdődhet meg. 
· A 2013 májusában megkezdett óvodabővítés határidőre elkészült. Az építkezés ideje alatt szükséges átszervezések okán tapasztalható zsúfoltságot mind az óvónők, mind a szülők, mind a gyerekek jól tolerálták és 2013 őszén örömmel vették birtokba a megújult épületet. A projekt pénzügyi és műszaki zárása is megtörtént azóta. 

· 2014. júniusában végre megkezdődik a szőlősnyaralói vasúti megállóhelynél tervezett P+R parkolók építése. A megállóhely környezetében lévő, nagy méretű nyárfák kivágása némileg felzaklatta a közvéleményt. Az építkezés során azonban a kivágott fák, több mint kétszeresét fogják elültetni és azt is tudjuk, hogy egy-egy vihar idején a most kivágásra kerülő fák egyikéről-másikáról jelentős méretű ágak törnek le.

· A 2013. nyarán benyújtott, termelői piac kialakítását célzó pályázatunkra közel 60 millió Ft támogatást nyertünk. A pályázati forrás felhasználására a KT döntése alapján 2014. június – szeptember közötti időszakban kerül sor, amikor is a TREND Zrt. (mint a közbeszerzési pályázaton legjobb ajánlatot benyújtó vállalkozás) fogja kialakítani a tervek szerinti piacteret. A piacot az építkezés idejére külső helyszínre kell költöztetnünk, ez jelen pillanatban is egyeztetés alatt van (mikortól, hová).

· LEADER pályázati forrásból az Összefogás Sülysápért Egyesület koordinálásában elkészült Sülysáp népzenei CD-je. A lemezbemutató koncertre 2014. szeptemberében kerül sor.

Sülysáp, 2014.06.13.

Horinka László
 polgármester

